**Zľava z prekročenia zmluvne dohodnutej dennej distribučnej kapacity pre odber slúžiaci výlučne na poľnohospodárske účely**

**Podmienky uplatnenia zľavy:**

* ide o odberné miesto, ktorého distribúcia plynu má **sezónny charakter**[[1]](#footnote-1),
* plyn je využívaný **výlučne na poľnohospodárske účely**,
* **odberateľom je poľnohospodársky podnik** zaoberajúci sa poľnohospodárskou prvovýrobou alebo spracovaním poľnohospodárskych výrobkov,
* pre odberné miesto bola zabezpečená distribúcia plynu **platnou zmluvou o distribúcii plynu** alebo zmluvami **aspoň 12 po sebe nasledujúcich kalendárnych mesiacov**
* odberné miesto patrí do **tarifnej skupiny 9 až 26**

Pokiaľ sú splnené vyššie uvedené podmienky, môže užívateľ distribučnej siete (dodávateľ plynu) požiadať SPP – distribúciu, a.s. o poskytnutie zľavy z platby za prekročenie zmluvne dohodnutej dennej distribučnej kapacity, prostredníctvom Žiadosti o uplatnenie zľavy z platby za prekročenie zmluvne dohodnutej dennej distribučnej kapacity pre poľnohospodárske subjekty (ďalej len ,,Žiadosť“), ktorej vzor je zverejnený na internetovej stránke *www.spp-distribucia.sk* v časti Dodávatelia – Legislatíva a Cenníky - Cenníky.

**Lehoty:**

* o poskytnutie zľavy môže užívateľ distribučnej siete (dodávateľ plynu) požiadať na obdobie 3 ľubovoľných po sebe nasledujúcich kalendárnych mesiacov, pričom zľava sa môže poskytnúť na jednom odbernom mieste maximálne raz za kalendárny rok,
* Žiadosť je potrebné zaslať v lehote 15 kalendárnych dní pred požadovaným začiatkom obdobia uplatňovania zľavy
* SPP – distribúcia, a.s. Žiadosti vyhovie alebo ju zamietne najneskôr 5 kalendárnych dní pred požadovaným začiatkom obdobia uplatňovania zľavy,
* začiatok uplatňovania zľavy je vždy k prvému dňu kalendárneho mesiaca.

**Náležitosti Žiadosti:**

1. identifikačné údaje odberateľa:
2. v prípade fyzickej osoby živnostníka ide o meno, priezvisko, adresa trvalého bydliska, adresa miesta podnikania, dátum narodenia a IČO,
3. v prípade právnickej osoby je to obchodné meno, sídlo a IČO,
4. v prípade samostatne hospodáriaceho roľníka je nevyhnutné predložiť aj úradne overenú kópiu osvedčenia samostatne hospodáriaceho roľníka, nie staršiu ako 3 mesiace,
5. výpis z listu vlastníctva alebo nájomnú zmluvu na poľnohospodárske stavby, na ktorých je umiestnené odberné miesto; v prípade nájomnej zmluvy sa zmluva predkladá spolu s výpisom z listu vlastníctva a čestným prehlásením odberateľa, že odber slúži výlučne na zabezpečenie poľnohospodárskej prvovýroby alebo spracovanie poľnohospodárskych výrobkov.

Pokiaľ SPP – distribúcia, a.s. Žiadosť schváli, v období so zľavou užívateľ po prekročení zmluvne dohodnutej dennej distribučnej kapacity do jednotlivého odberného miesta zaplatí za dve najvyššie prekročenia v každom z troch po sebe nasledujúcich mesiacov obdobia so zľavou sumu vypočítanú podľa nasledujúcich sadzieb:

|  |  |
| --- | --- |
| Prekročenie nad 5 do 10% vrátane v mesiacoch január, február, marec, október, november a december. | Ročná sadzba za dennú distribučnú kapacitu na odbernom mieste znížená o 80%. |
| Prekročenie nad 10 % počas celého kalendárneho roka. | Ročná sadzba za dennú distribučnú kapacitu na odbernom mieste znížená o 40%. |

Prerušenie obdobia uplatňovania zľavy nie je možné. Všetky ostatné podmienky distribúcie plynu ostávajú v období poskytnutia zľavy v platnosti.

**Kontaktné miesto pre zasielanie Žiadostí:** [*sales@spp-distribucia.sk*](mailto:sales@spp-distribucia.sk)

Pokiaľ sa po schválení Žiadosti preukáže, že plyn nebol počas obdobia uplatňovania zľavy využívaný výlučne pre účely poľnohospodárskej prvovýroby alebo spracovanie poľnohospodárskych výrobkov, SPP – distribúcia, a.s. má právo doúčtovať prekročenie zmluvne dohodnutej dennej distribučnej kapacity do odberného miesta bez zľavy a podľa štandardných podmienok.

**Príklad uplatnenia zľavy:**

Spoločnosť XY zaoberajúca sa spracovaním poľnohospodárskych výrobkov, zaradená do tarifnej skupiny V12, ktorá spĺňa všetky podmienky pre poskytnutie zľavy, mala v mesiaci november dohodnutú maximálnu dennú distribučnú kapacitu 1000 m3, ktorú prekročila o 20%. V tomto prípade by poplatky spoločnosti XY vyzerali nasledovne:

|  |  |  |  |  |
| --- | --- | --- | --- | --- |
| **Prekročenie DMAX na odbernom mieste** | **Sadzba za tarifu V12** | **Poplatok za prekročenie do 10%** | **Poplatok za prekročenie nad 10%** | **Poplatok spolu** |
| Štandardný spôsob | 5,58 | 390,60 € | 1 004,40 € | 1 395,00 € |
| Uplatnenie zľavy | 5,58 | 55,80 € | 334,80 € | 390,60 € |
|  |  |  | **Celková zľava** | **-1 004,40 €** |

V danom prípade zľava za prekročenie zmluvne dohodnutej dennej distribučnej kapacity predstavuje úsporu vo výške 72%.

1. za sezónny charakter odberu distribuovaného plynu sa považuje spotreba plynu v rovnakom období predchádzajúceho roka ako je obdobie uplatňovania zľavy vo výške minimálne 60% ročného spotrebovaného množstva [↑](#footnote-ref-1)